Ömurlegur endir á Íslandsdvöl í Jökulsárlóni : „ Is it our car ? “ Kolbeinn Tumi Daðason skrifar 3. nóvember 2016 09:15 Ljósin kviknuð og bíllinn á leiðinni ofan í Jökulsárlón . Mynd / Jónas Jónasson Erlendir ferðamenn fengu heldur súra upplifun á lokadegi sínum á Íslandi í gær . Eftir að hafa virt Jökulsárlón fyrir sér í nokkrar mínútur í rökkrinu á sjöunda tímanum í gær sáu þau óvænta sjón í lóninu . Ekki voru það selir á svamli eða ísjakar að brotna í þetta skiptið . Bíll var kominn út í lónið . Ferðamennirnir fullyrða að bíllinn hafi verið í handbremsu . Jónas Jónasson , leiðsögumaður sem var með sjö manna hóp í lóninu í gær , varð vitni að uppákomunni sem skaut fólki skelk í bringu í fyrstu . „ Við vorum mjög óttaslegin fyrst . Héldum fyrst að einhver væri inni í bílnum , að þetta væri sjálfsvíg . Þetta var eitthvað svo út í bláinn , “ segir Jónas í samtali við Vísi . Skömmu áður hafði Jónas rennt í hlað með hóp sinn og rétt á eftir þeim kom erlenda parið og lagði við hliðina . Jónas áttaði sig á því að um þann bíl var að ræða og skömmu síðar heyrði hann spurt : Lögreglumaður ræðir við ökumanninn seinheppna á vettvangi árið 2007 . MYND / Óðinn Árnason Allur farangurinn í bílnumJónas hringdi í 112 og tilkynnti atvikið og gat um leið upplýst lögreglu um að engin hætta væri á ferðum þótt tjónið væri eitthvað . Allur farangur parsins , pilts frá Frakklandi og stúlku frá Taílandi , var í bílnum . Þar með talinn flugmiði og vegabréf . Allt í rauninni nema myndavélarnar sem þau voru að nota til að mynda lónið í bak og fyrir . Stúlkunni var sérstaklega brugðið og grét í geðshræringu . Þau leituðu í framhaldinu til starfsfólksins í þjónustumiðstöðinni . Að neðan má sjá myndband sem Jónas tók af bílnum fljótandi í Jökulsárlóni . Að minnsta kosti tvisvar hefur það gerst undanfarin tíu ár að bíll hafnar í lóninu . Vísir greindi frá því árið 2007 , þegar Pólverji var stálheppinn að bíllinn fór ekki alla leið út í Lónið , og RÚV árið 2012 þegar sömuleiðis var ekki gengið nægjanlega vel frá bílnum . Jónas segir hóp sinn , sem er allur skipaður konum frá Ástralíu , Hong Kong , Bandaríkjunum og víðar , hafa verið brugðið í fyrstu en svo hafi uppákoman kryddað daginn þeirra . Þetta sé ekki eitthvað sem fólk sjái á hverjum degi . Það hafi í raun verið mögnuð sjón að fylgjast með bílnum í lóninu . Bíllinn í Lóninu í gær áður en hann fór niður í soginu . Mynd / Jónas Ljósin og rúðuþurrkur í gang „ Það var magnað hvað hann flaut , líklega í tíu til fimmtán mínútur , “ segir Jónas . Til að byrja með flaut hann nokkuð hátt í lóninu . Þegar bíllinn byrjaði svo að sökkva gerðist það hratt . Þá hafði kviknað á ljósunum á bílnum og rúðuþurrkurnar voru farnar á fullt . Jónas ræddi við hóp sinn og sagði líklegustu skýringuna vera þá að gleymst hefði að setja bílinn í handbremsu . Já , eða handbremsudraugurinn hefði verið á vettvangi enda virðist það vera orðið endurtekið vandamál að bílar hafni í Jökulsárlóni . Að neðan má sjá myndband af bílnum sökkva í lónið . Slys hefðu hæglega getað orðið á fólki þegar bíllinn rann af stað . Tvennt var í fjöruborðinu þegar þau heyrðu bílinn renna niður af bílastæðinu og í átt að lóninu . Hefðu viðkomandi til dæmis verið með tónlist í eyrum hefðu þau orðið fyrir bílnum sem var á töluverðri ferð að sögn Jónasar . Hann veltir fyrir sér , í ljósi þess að um endurtekið vandamál virðist vera að ræða , hvort ekki þurfi að koma upp einhverjum þröskuldum á bílastæðið til að hindra að þetta geti gerst . Jónas er á sjö daga ferð um landið í fyrstu ferð ársins hjá Extreme Iceland . Þau ætla aftur í lónið í fyrramálið en þau gista í Gerði við Hala , austan af Jökulsárlóni . Þau ætla að virða lónið fyrir sér aftur í fyrramálið . Uppfært klukkan 9:45 Ferðamenn í hópi Jónasar ræddu við parið eftir að bíllinn rann út í lónið . Þau fullyrða að handbremsan hafi verið á og segjast ekki skilja hvernig þetta hafi getað gerst . Þá er rétt að taka fram að ástæða þess að bíllinn flaut svo lengi er sú að hann hefur verið lokaður , allir gluggar lokaðir , og loft ekki komist inn . Hefðu rúður verið niðri hefði hann sokkið um leið .